Arvoisa puhemies

Orpon hallituksen aloittaessa talous polki paikallaan. Sekä sote-kustannukset että valtion velan korkomenot olivat kasvussa. Kymmeniä vuosia odotetut työmarkkinauudistukset olivat edelleen tekemättä ja julkinen talous oli retuperällä.

Tilanteen korjaamiseksi hallitus päätti historiallisen isoista, yhdeksän miljardin euron sopeutuksista julkiseen talouteen. Karsimme menoja, virtaviivaistimme suomen rakenteita ja pyrimme turvaamaan hyvinvointivaltion edellytykset tuleville sukupolville.

Valtiovarainministeriön arvion mukaan velkasuhteen kasvu saadaan tasaantumaan hallituskauden loppuun mennessä, kun hallituksen sopeutusohjelma toteutetaan täysimääräisesti. Mikäli tämäkään ei riitä, olemme valmiit tekemään myös lisää toimia Suomen talouden oikaisemiseksi.

Arvoisa puhemies  
  
Yksistään säästämällä taloutemme suunta ei kuitenkaan käänny. Tarvitsemme kasvua, eli lisää työtä, yrityksiä ja investointeja. Vain sitä kautta saamme niitä verotuloja, joilla voimme rahoittaa koulutuksen, terveydenhuollon ja muut hyvinvointiyhteiskunnan palvelut.   
  
Kaikki julkiset palvelut maksetaan niillä euroilla, jotka syntyvät yksityisellä sektorilla. Se on se puro, joka pyörittää julkisen talouden vesiratasta. Jos yksityinen liiketoiminta tyrehtyy, myös julkisen sektorin toiminta ennen pitkää sakkaa. Tähän puroon tarvitaan siis lisää virtaa.   
  
Virran lisäämiseksi Orpon hallitus päätti heti alkuun merkittävistä kasvutoimista. Sujuvoitamme luvitusta, panostamme koulutukseen, puramme yrittämisen esteitä ja uudistamme Suomen työmarkkinoita.

Kevään 2024 kehysriihessä näitä toimia täydennettiin kasvurahoitusta lisäämällä ja uudella puhtaan siirtymän investointien verokannustimella. Yhteensä olemme tehneet päätöksiä yli kuudestasadasta (600) kasvutoimesta.

Arvoisa puhemies

Hallitus ei kuitenkaan tyytynyt tähän. Puoliväliriihessä esitettiin historiallinen kasvupaketti. Kevennämme työnteon ja yrittämisen verotusta 2 miljardilla eurolla. Pieni- ja keskituloisten palkansaajien verotus kevenee hallituskauden aikana yhteensä yhdellä-pilkku-kahdella miljardilla eurolla. Esimerkiksi kaksi-lapsiselle opettajaperheelle hallituksen veropäätösten jälkeen jää yli 1000euroa vuodessa lisää rahaa käteen.

Yhteisövero alenee 18 prosenttiin, mikä luo tilaa yrityksille investoida ja kehittää toimintaansa. Tuoreen Yrittäjä gallupin mukaan yhteisöveron alennus lisää investointi- ja kasvuhalukkuutta yli puolessa yrityksistä. Se on yhdeltä toimenpiteeltä valtavan paljon.

Vain opposition aatteissa kasvua voidaan synnyttää valtiovetoisesti velkarahalla ja veronkorotuksilla. Onkin korkea aika sisäistää, että mikäli korkealla verotuksella saisi kasvua aikaiseksi, Suomen talous kasvaisi tällä hetkellä nopeimmin koko Euroopassa.

Kestävä talouskasvu syntyy kuitenkin yksinomaan siitä, että Suomessa tehdään enemmän ja tuottavammin.

Arvoisa puhemies,

Opposition hallituskritiikissä ei ole pohjaa eikä johdonmukaisuutta. Yhtenä päivänä tehdään välikysymys velkaantumisesta, seuraavana päivänä vaaditaankin jo velkaantumista hillitsevien päätösten perumista.

Tälläkin hetkellä toteutamme niitä toimia, joita Keskustakin on vuosia ajanut. Viime viikolla saimme tietää, että SDP:n talousvaihtoehdossa ei olla valmiita priorisoimaan, vaan vaikeat päätökset kuitataan *muiden rahoilla*. Jopa varallisuusvero on nyt SDP:n pöydällä.

Taidatte tietää tämän itsekin: teiltä puuttuu visio – kokonaisvaltainen käsitys siitä miten Suomi korjataan. Ilman konkreettista vaihtoehtoa puheenne ovat sisällöltään tyhjiä.

Arvoisa puhemies  
  
Suomalaiset ansaitsevat enemmän kuin jatkuvaa pelottelua ja veronkorotuksia. Suomalaiset ansaitsevat hallituksen, joka uskaltaa uudistaa, kantaa vastuuta ja rakentaa tulevaisuutta.

Myös oppositio on tervetullut mukaan tähän työhön. Ei ole myöhäistä tuoda pöytään oma konkreettinen, paperille laskettu vaihtoehto, jos sellainen löytyy.

Elämme aikaa, jolloin päätösten paino ja tulevaisuuden vastuut ovat poikkeuksellisen suuret. Talouden suunnanmuutos on välttämätöntä. Siihen tarvitsemme pitkäjänteisyyttä.

Orpon hallitus tekee kaikkensa, jotta Suomi olisi jatkossakin vahva, välittävä ja toimintakykyinen.